
PROCES VERBAL

Nr.82 din 27.09.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Mariana ŞLAPAC, Viorica MEŞINĂ-PRODAN.

A lipsit: Tudor TATARU.
Ordinea de zi plasată pe site:

1. Structura şi conţinutul raportului anual al IPNA Compania „Teleradio-Moldova”.

2. Primele 6 luni ale anului 2010: Raport financiar al IPNA Compania „Teleradio-Moldova”, Raport de activitate al radiodifuziunii, Raport de activitate al televiziunii.

3. Înlesniri, compensaţii şi alte garanţii sociale în legătură cu influenţa factorilor de producţie nocivi asupra salariaţilor IPNA Compania „Teleradio-Moldova”.

4. Datoriile IPNA Compania „Teleradio-Moldova” către Î.S. „Radiocomunicaţii”.

5. Diverse.

E.Rîbca: Stimaţi membri ai CO, stimată audienţă, bună ziua! Constat prezenţa a 5 membri din cei 8. Reamintesc că CO a declarat o funcţie vacantă de membru al CO. Supun votului începerea şedinţei de azi.

S-a votat: “Pentru” – unanim (5 voturi).
E.Rîbca: În conformitate cu p.35, 36, 37 din Regulamentul CO, prezenta şedinţă a fost convocată de preşedintele CO. Ordinea de zi şi materialele au fost expediate membrilor CO. Ordinea de zi a fost publicată în conformitate cu Regulamentul CO pe site-ul www.trm.md la 22 septembrie, membrii CO fiind anunţaţi despre şedinţă cu 3 zile înainte.
Se dă citire Ordine de zi, publicată pe site pe site-ul www.trm.md.
Aveţi propuneri, sugestii?
A.Peru-Balan: La Diverse s-a programat o discuţie despre emisiunea „Bună dimineaţa”. Aş vrea s-o discutăm mai devreme.

E.Rîbca: Alte propuneri? Nu sunt. Stimaţi colegi, propun următoarea agendă:

1. Alegerea secretarului şedinţei din 27 septembrie a Consiliului de Observatori.

2. Monitorizarea programului „Bună dimineaţa!”.

3. Structura şi conţinutul raportului anual al IPNA Compania „Teleradio-Moldova”.

4. Primele 6 luni ale anului 2010: Raport financiar al IPNA Compania „Teleradio-Moldova”, Raport de activitate al radiodifuziunii, Raport de activitate al televiziunii.

5. Înlesniri, compensaţii şi alte garanţii sociale în legătură cu influenţa factorilor de producţie nocivi asupra salariaţilor IPNA Compania „Teleradio-Moldova”.
6. Datoriile IPNA Compania „Teleradio-Moldova” către Î.S. „Radiocomunicaţii”.

7. Diverse.

Supun votului Ordinea de zi enunţată. Sunt prezenţi 6 membri ai CO. Este prezentă şi dna V.Meşină-Prodan.
S-a votat: “Pentru” – unanim (6 voturi).

E.Rîbca: Prima chestiune din Ordinea de zi este alegerea secretarului şedinţei. Funcţia este vacantă. Doritori de a ocupa această funcţie sunt? Nu sunt. Rog să înaintaţi candidaturi.
R.Lozinschi-Hadei: Dna V.Bogatu (Cucereanu).

E.Rîbca: Supun votului aprobarea hotărârii nr. 200 Cu privire la alegerea secretarului şedinţei din 27 septembrie 2010 . Din dispozitivul hotărârii:
1. Se constată absenţa candidaţilor, din rândul membrilor Consiliului de Observatori, la funcţia vacantă de secretar al Consiliului de Observatori.

2. În conformitate cu p.4 din Hotărârea Consiliului de Observatori nr.1/150 din 23.04.2010 cu privire la vacanţa funcţiei de secretar al Consiliului de Observatori, secretar al şedinţei Consiliului de Observatori din 27 septembrie 2010 este aleasă Viorica Bogatu.

3. IPNA Compania “Teleradio-Moldova” va acorda secretarului şedinţei remuneraţie pentru participare la şedinţă, echivalentă cu cea a unui membru al Consiliului de Observatori.

S-a votat: “Pentru” – unanim (6 voturi).

E.Rîbca: Următoarea chestiune este Structura şi conţinutul raportului anual al IPNA Compania „Teleradio-Moldova”. Aveţi propuneri, sugestii privind raportul?
A.Peru-Balan: Are o structură amplă.
E.Rîbca: Pot supune votului hotărârea nr.201 prin care să aprobăm structura raportului? Am intervenit la anexa structurii. Am omis anul, pentru ca acest model să fie folosit şi pe viitor.
E.Rîbca: Supun adoptării următoarea hotărâre:
1. Se aprobă Structura şi conţinutul Raportului Instituţiei Publice Naţionale a Audiovizualului Compania „Teleradio-Moldova” (se anexează).

2. Raportul Instituţiei Publice Naţionale a Audiovizualului Compania „Teleradio-Moldova” pentru anul 2010 va fi elaborat în conformitate cu anexa la prezenta hotărâre.

3. Anexa Structura şi conţinutul Raportului Instituţiei Publice Naţionale a Audiovizualului Compania „Teleradio-Moldova” pentru anul 2010 (2 pagini) este parte integrantă a prezentei hotărâri.

S-a votat: “Pentru” – unanim (6 voturi).

E.Rîbca: Următoarea chestiune ţine de monitorizarea programului „Bună dimineaţa!”. Anunţ colegii şi publicul că, în conformitate cu una din hotărârile anterioare ale CO, a fost efectuată monitorizarea programului „Bună dimineaţa”, în perioada 6-10 septembrie 2010, de către A.Peru-Balan şi R.Lozinschi-Hadei.
A.Peru-Balan: Eu fac parte din categoria telespectatorilor fideli şi privesc deseori „Bună dimineaţa”. Am acceptat cu plăcere să fac această monitorizare, căci am văzut o emisiune care mi-a părut grozav de plictisitoare din cauza unui interviu cu un ambasador, de vreo 15 minute, din studio.

Săptămâna pe care am monitorizat-o îmi permite să pun la pachet un şir de obiecţii şi sugestii. Prima obiecţie ţine de regia de platou. Nu cer un decor nou, dar nişte elemente de înviorare sunt necesare. Elemente care să ne amintească că s-a sfârşit vara şi a venit toamna etc. În săptămâna monitorizată în decor apare un coş cu lalele. Ai senzaţia că eşti în ajunul sărbătorilor de Paşti.
Regia de emisie. De multe ori am constatat o discrepanţă între imaginea video şi text. Nu mă refer la materialele filmate, ci la discuţiile din studio. De exemplu, la 8 septembrie se consemna Ziua alfabetizării. Discuţiile erau foarte inteligente, iar video era de la prepararea salatei Olivie. Nu mai zic că se cer subiecte filmate în teritoriu despre alfabetizare.

Subiectele filmate. Nu înţeleg strategia emisiunii. Poate, din cauza crizei sunt incluse foarte puţine materiale filmate – 2-3. Nu pot zice că este simbolistică, se foloseşte tehnica capului vorbitor. Sunt necesare subiectele filmate, căci altfel pare a fi un „radio la sticlă”.

Cochetările din studio nu sunt potrivite pentru TV publică, chiar dacă se poate afirma că sunt competitive pentru astfel d emisiuni. Ar fi bine să fie mărită echipa de prezentatori, să fie şi prezentatori-bărbaţi.

Discuţiile în platou. Am cronometrat şi discuţiile, care durează 10 minute. Este mult şi, în opinia mea, plictisitore. Nu întotdeauna este argumentată prezenţa celor din studio. Se creează impresia că programul matinal nu este actual. Este invitat oricine şi este „rupt de realitate”. Vreau să văd programul matinal ca un intro informativ al zilei ce urmează. Interviurile de 10 minute, sunt prea lungi. Este o criză de material sau de creaţie?
Lipsesc nişte rubrici permanente. Ar putea fi un şir de rubrici, care s-ar potrivi pentru ediţiile matinale, inclusiv „Agenda zilei”, „Revista presei” etc. Rubricile „Meteo” şi „Horoscop” ar trebui să fie realizate mai interesant.

Unele rubrici sunt utile. De exemplu, „Viaţa glamuroasă”. Suntem în epoca internetului: când apare domniţa prezentatoare şi sunt arătate nişte imagini şterse şi nu se foloseşte video de pe youtube, suntem demodaţi. Au fost 2 intervenţii cu acelaşi conţinut. Nu ştiu de ce. Nu e bine.

Bucătăria. Nu este gust estetic. Trebuie stabilite colaborări cu firme serioase. Este umilitoare sărăcia de pe masa bucătăriei.

Poate ar fi binevenit şi un dinamism, căci nu ajunge „sare şi piper”. Poate ar fi binevenită o publicitate a emisiunilor din ziua respectivă.

Emisiunea „Dor” este foarte bună. S-ar putea difuza fragmente din această emisiune, cu acordul autorului.
Deşi rating-ul emisiunii este bun, trebuie ajutaţi prezentatorii.

R.Lozinschi-Hadei: La moment, am posibilitatea să privesc toate show-urile matinale. Emisiunea „Bună dimineaţa” nu este ultima în acest top, dar nici prima. Dintre emisiunile care există la TV publică, „Bună dimineaţa” este una dintre cele mai bune.

Mi s-a creat impresia că „Bună dimineaţa” este mai mult o emisiune de birou. Practic, tot ce se întâmplă are loc în studio.

E.Rîbca: Constat prezenţa dnei M.Şlapac.

R.Lozinschi-Hadei: Sunt rubrici bune şi invitaţi foarte interesanţi, dar subiectele sunt prezentate fără dinamism. Am numărat, pe parcursul săptămânii, 6 subiecte filmate, calitatea cărora lasă de dorit. Era un reportaj despre festivalurile din Republica Moldova şi se dădeau imagini din arhivă, deşi festivalul avea loc atunci în acele zile. Alt subiect era despre cimitirul din Evul Mediu, descoperit la Lozova. Era bine să plecaţi să faceţi un material de la faţa locului. Exemple de felul acesta mai sunt.

Consider că dlui S.Sumcă i se acordă prea multă atenţie. În opinia mea, este o discuţie plictisitoare şi cu conţinut irelevant. S-ar putea de personalizat zodiile, s-ar privi mai bine. Vroiam să mai zic că nu este preţuit timpul. Pentru 90 de minute de emisie sunt prea puţine subiecte.
Am o mare obiecţie la rubrica Bucătăria. I se acordă prea multă atenţie. Mi se pare inutilă. Dnă G.Postolache, cine aduce produsele alimentare?

G.Postolachi: Invitaţii noştri. Rubrica Bucătăria a fost doar în perioada de vară. De astăzi nu se mai difuzează.
Dacă sunteţi telespectatori fideli ai programului, vedeţi că încercăm la fiecare 2-3 luni să schimbăm rubricile ca să nu se plictisească publicul.

Îmi pare rău că nu se vede la ecran, dar toată vesela este produsă de o întreprindere de prestigiu, cumpărată pe banii mei (personali). Dacă se priveşte ca vesela „de doi bani”, îmi pare rău.

De astăzi vom avea mai multe subiecte filmate.
Vă mulţumim pentru iniţiativa de a ne susţine, dar ar fi bine să se ţină cont şi de condiţiile tehnice. „Bună dimineaţa” are o singură sală de montaj care este sub orice nivel. Computerul este învechit. Poţi monta maximum 3 subiecte.
„Bună dimineaţa” are o singură echipă de filmare. Înainte aveam 2 echipe de filmare.
Avem doar 10 litri de benzină pe zi, fapt pentru care nu reuşim să ajungi în teritoriu, în sat. Pentru imagini din teritoriu colaborăm cu colegii de la Actualităţi.

La moment este o insuficienţă a forţei de muncă. În 2 săptămâni s-au eliberat 2 persoane. Acum am rămas cu foarte puţini: 12 angajaţi.

Alte TV pot face subiecte mai multe, căci au mini-car mobil, echipa este mai mare, condiţiile tehnice sunt mai bune. Iar noi, nu avem microfoane în studio. Sunt doar 3 lavaliere.

Nu putem avea muzică live în studio. Avem colaborări cu Filarmonica, cu teatrele. Invitaţii lor vin şi la noi. În mai mult de 50% din cazuri vine omul cu CD-ul propriu, dar pentru că diferă programele din computere, CD-ul nu poate fi citit. Calculatorul de la montaj şi cel de la emisie lucrează în sisteme diferite. Dacă nu s-a reuşit seara să se transfere dintr-un sistem în altul, dimineaţa nu avem materialul gata. Astfel, sunt nişte lucruri tehnice care ne depăşesc. Energia este irosită pe astfel de probleme, nu pe idei creative.

La „Bună dimineaţa” nu este posibil să împărţim ecranul în două, ca să facem dialogul între prezentatorul de bază şi cel de ştiri. Şi nu putem da 2 benzi rulante. Dacă scriem numele invitatului, nu putem da banda rulantă.
Toate acestea se adună şi, în ultimă instanţă, avem produsul pe care îl avem.

A.Peru-Balan: Nu am adus învinuiri de neprofesionalism. Am întrebat despre operatori şi tehnică.

Se discută.

R.Lozinschi-Hadei: Aş avea anumite pretenţii faţă de prezentatori. Aţi putea face nişte casting-uri.

A.Peru-Balan: Ar trebuie de văzut ce este cu sala de montaj, căci nu este normal ce se întâmplă.
V.Meşină-Prodan: Mă voi referi mai mult la forma emisiunii. Ştiu problemele cu care vă confruntaţi. Am comparat ţinutele cu cele ale prezentatoarelor de la alte posturi. Acolo sunt machiate, îmbrăcate perfect.

TV are nevoie de un stilist. Câte camere aveţi în platou?

G.Postolachi: Acum ştirile de dimineaţă se transmit din studioul nostru. Este o cameră statică pentru planul general şi încă 3 camere. Aceste 3 camere, cu 10 minute înainte de difuzarea ştirilor, sunt preluate de pentru difuzarea ştirilor.
V.Meşină-Prodan: Dacă aveţi 4 camere, e normal. Faceţi măcar o cameră mobilă, care o să dea dinamism.
Luminile din studio nu sunt de cel mai înalt nivel. Mă voi referi la subiectele filmate. Cu o singură echipă nu se poate avea mai multe reportaje. Trebuie să fie cel puţin 2 echipe de reporteri, care pot realiza cel puţin câte 2 reportaje.
Ieri am făcut un casting, la care a fost şi prezentatoarea de la „Bună dimineaţa”. S-a documentat, dar a venit fără echipă. Este o problemă pentru TV.
Încă o doleanţă vis-a-vis de invitaţii emisiunii. În oraş sunt o mulţime de evenimente culturale, cu mulţi oaspeţi. Ar trebui invitaţi şi oamenii din străinătate. Dacă este traducător în platou, nu este o problemă.

A.Peru-Balan: De ziua lui I.Suruceanu, nu a fost posibil să îl invitaţi?

G.Postolachi: El nu vine dimineaţa.

V.Cucereanu: Am două întrebări. În raportul de activitate a TV Moldova 1, în capitolul Sporirea activităţii programelor pe 6 luni, este specificat că s-a produs îmbunătăţirea conţinutului şi a graficii emisiunii „Bună dimineaţa” şi „Ring star”. Ce se are în vedere?

A doua întrebare ţine de Revista presei: aţi încercat să o introduceţi? Ştiu că au fost mai multe tentative.
G.Postolachi: S-a discutat, aici la CO, că o vom difuza din toamnă. În noul Proiect este şi Revista presei. Acum, la ora 6.00, este o problemă să avem presa periodică.
Ce ţine de grafică: am realizat un generic. Se lucrează şi acum. Când se va include grila de toamnă, va fi cel nou.
A.Peru-Balan: Prezentatori noi vor fi? E nevoie de un băiat.

G.Postolachi: Nu am anunţat concurs, căci nu este unitate. Am putea lua doar în baza onorariului.

V.Ţapeş: Problemele care au fost abordate azi au transformat şedinţa CO într-o şedinţă de producţie. Dacă dorim ceva, trebuie să cerem. Însă, uneori „din sărăcie” se fac unele lucruri mai inventive. De fapt, trebuie să „îmbinaţi capra, lupul şi varza”.
Nu depinde totul de tehnică. Când prezentatoarea ştirilor culturale stă ca în bar … Totul trebuie să fie frumos.
În Cimişlia, telespectatorii au spus că le place emisiunea „Bună dimineaţa”. Însă, trebuie să vă focusaţi pe toate categoriile de telespectatori. Se creează impresia că vin doar cei tineri, ce-şi lansează discuri, şi pe care îi intervievaţi îndelungat.
După ce privesc „Bună dimineaţa” trebuie să am dispoziţie. Poate plecaţi într-un raion şi filmaţi o săptămână mai multe reportaje şi apoi le difuzaţi.

E.Rîbca: Am avut o discuţie, după una din şedinţele CO din luna iulie, în care am insistat să monitorizăm emisiunea „Bună dimineaţa!” pe parcursul lunii august.

Am solicitat monitorizarea timp de o lună. În viitor vom urma aceeaşi practică: monitorii vor stabili perioada de monitorizare.
G.Postolachi: Aş vrea să răspund dlui V.Ţapeş. Cele necesare sunt solicitate de fiecare în şedinţele redacţionale. Răspunsul este unul şi acelaşi: nu sunt bani, cameramani ş.a. Nu este adevărat că nu am bătut alarma.

Într-adevăr, mulţi dintre cei buni au plecat. Am avut cameramani tineri care lucrau bine, dar au fost acceptaţi de alte TV. Acum avem doi băieţi tineri care învaţă. Uneori, regia nu poate oferi conotaţiile, aşa cum ne-am dori. Am vrea să facem emisiuni bune şi calitative, dar în condiţiile materiale actuale nu prea reuşim. Echipa lucrează la maximum.
Acum sunt în dilemă. Conform noii viziuni a programului „Bună dimineaţa!”, acceptată pentru noua grilă cu participarea expertului din România care ne-a făcut o analiză a programului, s-a ajuns la formula, potrivit căreia noi va trebui să lucrăm mai mult în studio, cu 3 prezentatori de bază. Acum nu mai ştiu ce să fac… Mi-aş fi dorit ceea, ce vorbea dna A.Peru-Balan: să mărim numărul de subiecte filmate. La moment, însă, cel care prezintă este cel care se duce şi la filmări, şi montează…
În România este o altă viziune asupra emisiunilor matinale. Sunt acceptate manelele şi fetele cu fuste scurte. La noi trebuie mai mult dinamism, trebuie să promovăm cultura şi inteligenţa.

Se discută.

E.Rîbca: În ceea ce priveşte noul concept al acestui program, propun să luăm o decizie să-l discutăm după ce va fi definitivat. Să aşteptăm noua grila şi să vede noul concept.
Am câteva întrebări. Înţeleg că, şi potrivit noii grile „Bună dimineaţa!” va fi în reluare …
G.Postolachi: Conform noii grile nu vom mai difuza în reluare.

E.Rîbca: La momentul dat se justifică această reluare?

G.Postolachi: Da. Sunt zile când în reluare avem mai mulţi telespectatori, decât dimineaţa.
E.Rîbca: Aveţi informaţia privind costul unei ore de emisie a programului?

G.Postolachi: Din păcate, nu.

E.Rîbca: Operaţi cu cifrele financiare?

G.Postolachi: Aproape că nu.
E.Rîbca: Aţi spus că azi s-a concediat o persoană, apoi aţi afirmat că nu sunt locuri de muncă vacante …
G.Postolachi: Nu avem locuri libere de prezentatori. Libere sunt funcţiile de regizor, redactor şi regizor sunet.

E.Rîbca: Nu e posibil de găsit oameni potriviţi?
G.Postolachi: Pregătim oferta de concurs, după care vom anunţa concursul. Persoana care a plecat – redactorul, a rămas la un salariu de 1740 de lei. Care bărbat va accepta un salariu de 1740 de lei?
A.Peru-Balan: Cifrele astea nu sunt relevante. Ne-am uitat, din curiozitate, în salariile prezentatoarelor. Sunt destul de bune.
E.Rîbca: Am fost informat că mai mult de jumătate din discuţiile cu invitaţii sunt înregistrate din timp.
G.Postolachi: Se face foarte rar, din două motive: persoana nu poate veni la emisiune sau este nevoie de traducere. Nu prea utilizăm această metodă, căci este un decalaj dintre lumina din emisie şi cea a înregistrării.

C.Marin: Voi fi foarte succint. Orice TV trebuie să aibă o emisiune matinală. Într-o vreme, „Bună dimineaţa!” era în afara concurenţei. A fost un avantaj şi un dezavantaj, căci s-au stabilit nişte tipare, pe care vrem sau nu, le păstrăm. O spun fără acuzaţii la adresa colectivului. Dacă redacţia este vie, şi emisiunea va fi bună.
Propun să fie elaborat un plan de dezvoltare a acestui program. Şi apoi, să încercăm treptat să facem următorii paşi. Sunt lucruri care necesită bani, altele – bună organizare şi voinţă. Mi-aş dori ca acest program să aibă un plan bine gândit.

A doua propunere constă în faptul că programele trebuie să fie stabile în timp şi spaţiu. Şi pe mine mă deranjează lalelele. Nu văd nimic rău, dacă membrii CO ar avea o întâlnire în redacţie, căci scopul nostru e comun. Vreau să mulţumesc CO că a manifestat interes pentru acest program şi cred că discuţiile de astăzi vor fi utile.
E.Rîbca: Stimaţi colegi, propun să facem o pauză.
După pauză
E.Rîbca: Stimaţi colegi, propun spre aprobare hotărârea CO cu privire la monitorizarea programului „Bună dimineaţa!” de la TV Moldova 1 în perioada 6-10 septembrie 2010. În urma examinării informaţiei privind monitorizarea programului „Bună dimineaţa”, în perioada 6-10 septembrie 2010, prezentată de membrii Consiliului de Observatori Aurelia Peru-Balan şi Raisa Lozinschi-Hadei, CO hotărăşte:

1. Preşedintele şi directorul televiziunii IPNA Compania „Teleradio-Moldova” vor asigura dinamizarea, actualizarea şi diversificarea programului „Bună dimineaţa!”. În acest scop se recomandă:
a) îmbunătăţirea regiei de emisie;

b) modernizarea designului de platou, inclusiv adaptarea decorului la factorul sezonier;

c) majorarea numărului de subiecte filmate pentru fiecare emisiune;

d) complinirea discuţiilor cu invitaţii din studio cu subiecte filmate;

e) examinarea posibilităţii de a majora numărul de prezentatori ai programului, inclusiv posibilitatea implicării prezentatorilor-bărbaţi;

f) reducerea duratei medii a discuţiilor cu invitaţii în platou;

g) introducerea unor noi rubrici permanente, inclusiv revista presei, agenda evenimentelor zilei;

h) realizarea, în format modern şi competitiv, a rubricilor meteo şi horoscopul;

i) revederea concepţiei/necesităţii rubricii bucătăria;

j) identificarea modalităţii de asigurare cu echipament tehnic de primă necesitate a echipei de creaţie „Bună dimineaţa”.

2. Preşedintele Companiei şi directorul televiziunii, în termen de 30 de zile lucrătoare, vor prezenta Consiliului de Observatori informaţia privind costul mediu al unei ore de emisie pentru programul „Bună dimineaţa!” în anul 2010.

G.Postolachi: Propune echipele care aduc sponsori şi publicitate în Companie, să beneficieze din banii aceştia: o parte din ei să revină echipei, pentru acoperirea unor necesităţi.
E.Rîbca: Este o idee vehiculată, dar problema dată trebuie documentată şi văzută în contextul salarizării. Stimaţi colegi, aveţi propuneri în privinţa acestei hotărâri?

Voci: Nu.

E.Rîbca: Supun votului.
S-a votat: “Pentru” – unanim (7 voturi).

E.Rîbca: Următoarea chestiune ţine de Raportul financiar al IPNA Compania „Teleradio-Moldova”, Raportul de activitate al radiodifuziunii şi Raportul de activitate al televiziunii pentru primele 6 luni ale anului 2010.
Rapoartele au fost publicate pe site, pe parcursul a cel puţin 30 de zile. La şedinţa de azi sunt prezenţi dl M.Scoarţă şi dl A.Caciuc. Este nevoie de o intervenţie din partea dlor M.Scoarţă şi A.Caciuc, sau purcedem la etapa întrebări-răspunsuri şi la dezbateri?
V.Ţapeş: Raportul financiar nu trebuia prezentat de dna N.Baltean?
E.Rîbca: Da, şi de dl C.Marin. De raport s-a ocupat dna T.Stelea. Personal nu am întrebări. Până apar întrebările, vreau să dau citirii textului proiectului de hotărâre a CO de astăzi nr. 203. CO hotărăşte:

1. Se ia act de Raportul financiar al IPNA Compania „Teleradio-Moldova” pentru semestrul I al anului 2010, Raportul de activitate al radiodifuziunii IPNA Compania „Teleradio-Moldova” pentru semestrul I al anului 2010 şi Raportul de activitate al televiziunii IPNA Compania „Teleradio-Moldova” pentru semestrul I al anului 2010.

2. Anexa nr.1 Raportul financiar al IPNA Compania „Teleradio-Moldova” pentru semestrul I al anului 2010 (5 pagini), Anexa nr.2 Raportul de activitate al radiodifuziunii IPNA Compania „Teleradio-Moldova” pentru semestrul I al anului 2010 (7 pagini) şi Anexa nr.3 Raportul de activitate al televiziunii IPNA Compania „Teleradio-Moldova” pentru semestrul I al anului 2010 (5 pagini) sunt părţi integrante ale prezentei hotărâri.

R.Lozinschi-Hadei: Am o întrebare către dl A.Caciuc. În subdiviziunea Schimb de experienţă este indicat că cineva va pleca în China. Cunoaşte limba chineză? Cum a fost selectată persoana, după ce criterii?
A.Caciuc: Avem o colaborare cu Ambasada Chinei. S-a făcut un schimb de experienţă cu radiourile chineze.
R.Lozinschi-Hadei: Care este emisiunea, care se bucură de cel mai mare auditoriu?
A.Caciuc: „Repere sociale”, „Viaţa publică”. Sunt mai multe.

E.Rîbca: Am fost la întâlnirea din Sîngerei şi Cimişlia. La ambele întâlniri s-a ridicat problema necesităţii dinamizării programelor radio-TV. Se lucrează în acest sens la radio?

A.Caciuc: Da.
E.Rîbca: La TV, la capitolul Sporirea calităţii programelor, este anunţată suspendarea temporară a emisiunii „Baştina”, până la aprobarea unui proiect nou – atractiv.
M.Scoarţă: S-a luat această decizie, deoarece realizatorii emisiunii nu o făceau conform conceptului: erau invitaţi în studio. Era mai convenabil. Acum s-a propus să fie prezentat un nou concept.
E.Rîbca: Acum nu putem vorbi de careva termene?

M.Scoarţă: Nu, acum e un concurs de proiecte.

E.Rîbca: Şi la întâlnirile din teritoriu s-a menţionat că se simte lipsa acestei emisiuni.
În raport se mai spune: Din mai 2010, evaluarea calităţii programelor se face cu ajutorul unui nou Consiliu artistic, alcătuit din 13 experţi din afara şi interiorul televiziunii, menit să analizeze calitatea produselor difuzate şi să promoveze proiecte TV competitive... Consiliul artistic a avizat pozitiv primele 4 proiecte de emisiuni. Ne spuneţi despre care dintre ele este vorba?
M.Scoarţă: Emisiunile despre tehnologiile informaţionale se vor face din exterior. Nu cunosc producătorii.
La compartimentul „sport” avem de gând să facem o emisiune de sinteză, săptămânală.

Migraţia forţei de muncă este o temă discutată de toţi, în diferite emisiuni, dar nu există o emisiune specială.

Emisiuni de divertisment sunt foarte puţine. Acestea necesită investiţii.
E.Rîbca: Următoarea subdiviziune se numeşte Proiecte speciale. Aici scrie: Pe parcursul campionatului mondial de fotbal, grila a fost modificată ca să includă difuzarea tuturor celor 64 de meciuri din cadrul competiţiei mondiale, pentru care TV Moldova 1 a deţinut dreptul exclusiv de difuzare. Între 10 iunie şi 11 iulie, cât a durat campionatul, programul „Mesager” şi-a schimbat ora de emisie. Ediţia în limba română a fost difuzată la ora 19.00, iar cea în limba rusă la 20.00. Ce părere aveţi: este posibilă aprobarea definitivă a acestei modificări?

M.Scoarţă: Pentru un eveniment, precum este Campionatul de fotbal, pe care l-am reflectat relativ bine, consider că am fost în drept să facem acest pas.
E.Rîbca: Care este opinia dvs: modificăm pe viitor ora de difuzare a programului „Mesager”?
M.Scoarţă: Orele e mai greu de schimbat, căci lumea s-a obişnuit cu programul. E altceva dacă le schimbăm cu locul. Ediţia în limba română este mai vizionată.

V.Cucereanu: La ce etapă se află elaborarea grilei de toamnă?

M.Scoarţă: Pe ultima sută de metri. Revine dna director şi o finalizăm.

V.Cucereanu: Cât de transparent se realizează ea, căci se ştie că echipele de creaţie sunt nemulţumite.

M.Scoarţă: Schimbările se fac în şedinţe publice.

M.Şlapac: Spuneţi-mi, cum se face selecţia invitaţilor la „Politica în direct”?
M.Scoarţă: Este o echipă mai nouă. Cred că se face, reieşind din necesităţile la moment. Astăzi va veni dl V.Filat.
A.Peru-Balan: El vine foarte des.

M.Scoarţă:  Se mizează pe evenimentul actual.

Se discută.
E.Rîbca: Stimaţi colegi, supun votului proiectul hotărârii nr.203 din 27 septembrie, Cu privire la aprobarea Raportului financiar al IPNA Compania „Teleradio-Moldova” pentru semestrul I al anului 2010, Raportului de activitate al radiodifuziunii IPNA Compania „Teleradio-Moldova” pentru semestrul I al anului 2010 şi a Raportului de activitate al televiziunii IPNA Compania „Teleradio-Moldova” pentru semestrul I al anului 2010.
S-a votat: “Pentru” – unanim (7 voturi).

E.Rîbca: Vreau să vin cu o propunere în ceea ce priveşte examinarea acestor 3 rapoarte. Avem posibilitate să adresăm şi alte întrebări, când vom analiza Raportul anual.
Totuşi, în opinia mea, este necesar să revenim la hotărârea nr.201. Intenţionez să supun votului includerea unui nou punct în această hotărâre aprobată azi: rapoartele semestriale vor fi elaborate în conformitate cu anexa prezentei hotărâri, adică în conformitate cu structura Raportului anual al IPNA Compania „Teleradio-Moldova”.

Consider că raportul semestrial trebuie să fie identic, ca structură, cu cel anual. În dispozitivul hotărârii vom scrie: 4. Rapoartele semestriale vor fi elaborate în conformitate cu anexa la prezenta hotărâre.
M.Şlapac: Lipseşte, în structura Raportului anual, Raportul privind activitatea CO.
E.Rîbca:  De acord. Îl vom include mai târziu. Supun votului propunerea enunţată.
S-a votat: “Pentru” – unanim (7 voturi).

E.Rîbca: Următoarea chestiune din Ordinea de zi este Înlesniri, compensaţii şi alte garanţii sociale în legătură cu influenţa factorilor de producţie nocivi asupra salariaţilor IPNA Compania „Teleradio-Moldova”. Vă reamintesc că la ultima şedinţă a CO s-a pus în discuţie problema factorilor nocivi asupra şi a înlesnirilor, compensaţiilor şi altor garanţii sociale.

În continuare, ofer cuvântul dlui S.Ciobanu, preşedintele Comitetului sindical.
S.Ciobanu: Stimaţi membri ai CO, la şedinţa CO din 16.09.2010 unii salariaţi, prezenţi la şedinţă, s-au exprimat în public, că în cadrul IPNA Compania „Teleradio-Moldova” nu se respectă Legea cu privire la securitatea şi sănătatea în muncă, nu se acordă supliment la salariu pentru condiţii nefavorabile, nu se petrece controlul medical al salariaţilor.

Din această cauză am hotărât să aducem la cunoştinţa dvs ceea ce se face în Compania „Teleradio-Moldova”. În materialele prezentate sunt anexele informaţiei solicitate. Spor la salariu au 119 angajaţi. Nu am transmis unele materiale în mape, căci sunt foarte multe.
Comisia a analizat situaţia în baza fişei condiţiilor de muncă şi a stabilit sporul între 1 şi 200 lei pentru condiţiile de muncă nefavorabile. Pentru fiecare angajat s-a stabilit o anumită sumă.

În revista de specialitate „Igiena şi securitatea în muncă”, Ministerul sănătăţii a publicat informaţia despre bolile profesionale şi factorii ce condiţionează apariţia acestora. Paralel cu ceea ce aţi observat că se face în Companie, organul sindical, la una din şedinţele din 2006, a aprobat un regulament pentru membrii de sindicat cu privire la programul de asigurări sociale pe CSNR al salariaţilor Compania „Teleradio-Moldova”.

Acordăm ajutorul material angajaţilor pentru foile de odihnă, în caz de boală.

Administraţia se stăruie să respecte, conform anexei 6, orarul de muncă al inginerului de securitate în muncă. Actualmente, 57 de salariaţi trec controlul medical.
E.Rîbca: Stimaţi colegi, aveţi întrebări?

V.Ţapeş: Compania „Teleradio-Moldova” are o bază de odihnă „Unda”. În ce stare este?

S.Ciobanu: Avem acest pansionat de odihnă, cu 7 căsuţe şi 37 de locuri. Căsuţele sunt dotate cu necesarul pentru a locui: paturi, lenjerie. La fiecare început de an verificăm pregătirile de deschidere a bazei. Serviciul financiar stabileşte preţul de cazare. Din partea organului sindical, preţul pentru salariaţii Companiei a fost de 25 lei pentru 24 ore, restul – 70-90 de lei.
V.Ţapeş: Mă interesează condiţiile care sunt acolo. Câţi oameni se cazează acolo?

S.Ciobanu: Am întrebat de şeful responsabil venitul …
E.Rîbca: În Raportul financiar pentru 6 luni este menţionat venitul: 7 mii de lei.

V.Cucereanu: Privind măsurările radiometrice şi dozometrice, aici scrie că s-au făcut ultima dată în 2007. Mi-a atras atenţia concluzia: nivelul se încadrează în norma maximă admisibilă.
I.Cîrlig: Cred că vorbiţi de intensitatea câmpului magnetic. S-a măsurat intensitatea, pentru că aceasta acţionează asupra sistemului nervos. În 2007 s-a ajuns la concluzia că nu depăşeşte limita normală.

E.Rîbca: În p.5 din informaţia prezentată de S.Ciobanu este scris că în 2007 Centrul de medicină preventivă Chişinău a efectuat pe tot teritoriul Companiei „Teleradio-Moldova” măsurările dozometrice şi radiometrice. Este acelaşi lucru?

I.Cîrlig: Nu ştiu, cunosc despre câmpul magnetic. Avem responsabil pentru tehnica securităţii.
S.Ciobanu: În document scrie că parametrii corespund cerinţelor igienice.

Se discută.

E.Rîbca: Vreau să facem o diferenţiere între dorinţa noastră de a face măsurări şi informaţia ce se prezintă. În 2007 s-au făcut măsurări. Am constatat o situaţie. O altă situaţie este decizia de a efectua sau nu altă măsurare. Există în legislaţie vreo prevedere privind periodicitatea măsurării?

S.Ciobanu: Nu.
E.Rîbca: Plătim pentru măsurări? Cât costă?

S.Ciobanu: Nu pot să spun. În 2007 măsurările au fost făcute gratis. În şedinţa precedentă a preşedintelui Companiei, s-a luat decizia de a petrece măsurările respective.

A.Peru-Balan: În actul de măsurare scrie că s-a efectuat măsurarea la 14 februarie 2007 şi este valabilă până în iunie 2007. Aceasta este periodicitatea.
M.Şlapac: Punctul 3.5: Anual salariaţii încadraţi în muncă unde se consideră condiţii nefavorabile sunt supuşi controlului medical 2009 – 70 de salariaţi, în 2010 – 57 de salariaţi. De ce cifrele sunt diferite? S-au îmbunătăţit condiţiile de muncă?

S.Ciobanu: Este planificat, diferă pe specialităţi; sunt testaţi în diferiţi ani.
V.Ţapeş: M-am uitat la anexe şi acolo scrie, referitor la tencuitor, că i se dă costum de sudor. E bine că nu invers. Nu se face focul, până nu este fum. Cunosc că în raionul acesta este cel mai mare procentaj de boli cancerigene, în raport cu celelalte raioane ale oraşului. Să plătească cei care pun antenele acestea.

E.Rîbca: Oricum, nu noi efectuăm aceste măsurări.
R.Lozinschi-Hadei: Pentru mine este curios, căci nu ştiam că în Compania „Teleradio-Moldova” sunt oameni care primesc lapte. Mă interesează, cum are loc acest lucru?

S.Ciobanu: Se întocmeşte lista de către contabilitate, după care face achitarea către cantina de pe teritoriul TV. Fiecare persoană are talon zilnic. Se duce la cantină şi primeşte lapte în schimbul talonului.

E.Rîbca: Stimaţi colegi, mai aveţi întrebări? Nu.
Propun examinării proiectul hotărârii nr.204 cu privire la înlesniri, compensaţii şi alte garanţii sociale în legătură cu influenţa factorilor de producţie nocivi asupra salariaţilor IPNA Compania „Teleradio-Moldova”. Din dispozitivul hotărârii – CO hotărăşte: 

1. Se ia act de Informaţia privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă prezentată de S.Ciobanu.

2. Se recomandă preşedintelui Companiei să efectueze noi măsurări privind condiţiile nefavorabile la locul de muncă şi pe teritoriul Companiei.

3. Anexa Informaţie privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă este parte integrantă a prezentei hotărâri.

Ne rezervăm dreptul de a face unele rectificări redacţionale.

S-a votat: “Pentru” – unanim (7 voturi).

E.Rîbca: Se propune o mică pauză.

După pauză.

E.Rîbca: Următoarea chestiune ţine de Datoriile IPNA Compania „Teleradio-Moldova” către Î.S. „Radiocomunicaţii”. Cu permisiunea dvs voi da citirii proiectul hotărârii.

1. Se aprobă Demersul Consiliului de Observatori către Guvernul Republicii Moldova (se anexează).

2. Preşedintele Consiliului de Observatori va înainta Guvernului Republicii Moldova demersul prevăzut în p.1, în decurs de 3 zile lucrătoare din ziua intrării în vigoare a prezentei hotărâri.

3. Anexa Demersul Consiliului de Observatori către Guvernul Republicii Moldova este parte integrantă a prezentei hotărâri.

Dau citirii Anexa.
Stimate Domnule Prim-ministru al Republicii Moldova,
Consiliul de Observatori îşi exprimă îngrijorarea în legătură situaţia financiară precară a IPNA Compania „Teleradio-Moldova” (în continuare – Compania).

La data de 1 ianuarie 2010, datoriile Companiei faţă de Î.S. „Radiocomunicaţii” au constituit 17.459.900 (şaptesprezece milioane patru sute cincizeci şi nouă mii nouă sute) lei. În baza unui acord dintre Companie şi Î.S. „Radiocomunicaţii”, aceste datorii urmează a fi achitate după 1 ianuarie 2010.

Pentru anul 2010, Companiei i-au fost alocate subvenţii bugetare în mărime de 85.874.200 (optzeci şi cinci milioane opt sute şaptezeci şi patru mii două sute) lei. Aceste subvenţii nu sunt însă suficiente pentru a acoperi necesităţile financiare ale Companiei din anul 2010, inclusiv pentru a achita serviciile prestate de către Î.S. „Radiocomunicaţii”.

Astfel, în anul 2010 rămân neacoperite financiar serviciile prestate de către Î.S. „Radiocomunicaţii”, în sumă de 16.362.400 (şaisprezece milioane trei sute şaizeci şi două mii patru sute) lei. În aceste condiţii, către 1 ianuarie 2011, suma totală a datoriilor Companiei faţă de Î.S. „Radiocomunicaţii” va creşte până la 33.822.300 (treizeci şi trei milioane opt sute douăzeci şi două mii trei sute) lei.

Stimate Domnule Prim-ministru,

având în vedere bugetul auster pentru anul 2010 al Companiei, care-i poate periclita activitatea, reiterăm solicitarea privind intervenţia Dumneavoastră în vederea alocării mijloacelor suplimentare, în conformitate cu art.64 din Codul audiovizualului al Republicii Moldova, în valoare de 16.362.400 (şaisprezece milioane trei sute şaizeci şi două mii patru sute) lei.

Stimaţi colegi, aveţi propuneri, sugestii, obiecţii? Nu sunt. Supun votului. 
S-a votat: “Pentru” – unanim (7 voturi).
E.Rîbca: În continuare, avem două chestiuni ce ţin de Ordinea de zi. Prima ţine de situaţia privind livrarea echipamentului tehnic. Vă rog, dle I.Cîrlig, să ne prezentaţi informaţia.
I.Cîrlig: La 24 septembrie am prezentat expertiza care prevede că tehnica nu corespundea contractului încheiat între Compania „Teleradio-Moldova” şi O-Video Ltd. În esenţă, rezultatele acestei expertize ne demonstrează că Consiliul tehnic a aprobat corect decizia şi că acel pupitru propus, MVS 6000, corespunde parametrilor tehnici. Conform concluziilor din caracteristicile tehnice ale videomixerului SONY/MVS 6000 preconizate de uzina producătoare, reiese, că pupitrul de regie nominalizat corespunde parametrilor tehnici, înaintaţi faţă de videomixere în cererea de numire a expertizei în cauză şi nu diferă după ele de videomixerul MVS 8000GSF. Este cel care a fost solicitat în 2008.
Din specificaţiile tehnice ale staţiilor Base Station Free Speak 2/Clear Com şi Base Station Free Speak 10/Clear Com reiese că prima staţie Base Station Free Speak 2/Clear Com îndeplineşte funcţiile a două staţii.
În contract erau menţionate boxe GENELEC 8021A, însă O-Video a furnizat boxe GENELEC 8020B care nu corespund parametrilor. În locul lor au fost propuse boxe Fostex, care corespund parametrilor indicaţi. Boxele GENELEC 8020B vor fi întoarse şi schimbate.
În baza expertizei am fost invitaţi la Agenţia achiziţii publice, a fost încheiat un acord adiţional între părţi şi înregistrat astăzi.
Mai rămâne problema cu penalităţile, ceea ce nu ţine de mine, ci de jurişti.
E.Rîbca: Am aprobat o hotărâre prin care am solicitat expertiza tehnică şi executarea obligaţiilor contractuale şi înregistrarea modificărilor la contract.
Prin expertiză s-a constatat că totul corespunde cerinţelor, în afară de boxe.
V.Meşină-Prodan: Cine a efectuat expertiza?
I.Cîrlig: Centrul Naţional de Expertize Juridice. Expertiza a fost efectuată de şeful laboratorului tehnic.
V.Meşină-Prodan: Care sunt concluziile şi intenţiile dvs. privind acele 8 boxe?
I.Cîrlig: Din start le-am spus că nu corespund parametrilor tehnici. Nu pot accepta, dacă scrie 120 Watts, iar ei prezintă de 20 Watts. Ei au motivat că au fost scoase din producţie. Dar trebuia să ne dea ceva echivalent. Diferenţa de preţ nu este mare.
V.Ţapeş: Când va fi dat în exploatare studioul nr.2?
I.Cîrlig: Ne ciocnim cu această problemă din luna aprilie 2010. Au trecut  6 luni. Fără expertiză şi fără un acord adiţional nu am putut face acest lucru. Dacă se va face transferul, în afară de cele 10% care rămân la finisarea contractului, se va face o Comisie ce va stabili volumul lucrărilor. Acest studio va fi realizat la cheie.
V.Cucereanu: Care este termenul limită?
I.Cîrlig: În decurs de 30 de zile după achitare.

E.Rîbca: Nu văd necesitatea de a aproba o hotărâre. Am intenţionat doar să punem doar în discuţie această problemă.
Mai sunt careva informaţii? Nu sunt. Stimaţi colegi, propun să încheiem şedinţa. Supun votului.
S-a votat: “Pentru” – unanim (7 voturi).

Şedinţa s-a finisat la 19:20

